LV Eiropas Savienības Oficiālais Vēstnesis L 98/27

KOMISIJAS LĒMUMS

(2007. gada 11. aprīlis),

ar ko nosaka pārejas posma pasākumus aitu un kazu identifikācijas un reģistrācijas sistēmai Rumānijā, kā noteikts Padomes Regulā (EK) Nr. 21/2004

(izziņots ar dokumenta numuru K(2007) 1527)

(Dokuments attiecas uz EEZ)

(2007/228/EK)

EIROPAS KOPIENU KOMISIJA,

ņemot vērā Eiropas Kopienas dibināšanas līgumu,

ņemot vērā Bulgārijas un Rumānijas Pievienošanās aktu, un jo īpaši tā 42. pantu,

tā kā:

(1) Padomes 2003. gada 17. decembra Regulā (EK) Nr. 21/2004, ar ko izveido aitu un kazu identifikācijas un reģistrācijas sistēmu un ar ko groza Regulu (EK) Nr. 1782/2003 un Direktīvas 92/102/EEK un 64/432/EEK (1), noteikts, ka visi saimniecībā esoši dzīvnieki, kas dzimuši pēc 2005. gada 9. jūlija, vai attiecībā uz Rumāniju un Bulgāriju, kas dzimuši pēc šo valstu pievienošanās, ir jāidentificē ne vēlāk kā sešus mēnešus pēc dzīvnieka dzimšanas un jebkurā gadījumā pirms dzīvnieka aizvešanas no dzimšanas saimniecības.

(2) Saskaņā ar šo regulu dzīvnieki jāidentificē ar krotāliju un otru identifikācijas līdzekli, ko apstiprinājusi kompetentā iestāde un kas atbilst konkrētām tehniskām īpašībām.

(3) Rumānija 2007. gada 22. janvāra vēstulē ir lūgusi pārejas posma pasākumus uz vienu gadu, lai šajā dalībvalstī veiktu aitu un kazu identifikāciju, un šajā laikā dzīvniekus identificēs tikai ar vienu krotāliju.

(4) Rumānija ir sniegusi attiecīgas garantijas, ka dzīvniekus, kas nonāk Kopienas iekšējā tirdzniecībā vai paredzēti eksportam uz trešām valstīm, identificēs saskaņā ar Regulu (EK) Nr. 21/2004.

(5) Lai ļautu Rumānijai aizvien izmantot identifikācijas sistēmu vienu gadu, bet lai arī nodrošinātu, ka dzīvnieki, kas nonāk Kopienas iekšējā tirdzniecībā vai paredzēti eksportam uz trešām valstīm, tiek identificēti ar diviem identifikācijas līdzekļiem, šādi dzīvnieki jāidentificē saskaņā ar Kopienas noteikumiem, izņemot to, ka identifikācijas līdzekļus, kas minēti Regulā (EK) Nr. 21/2004, drīkst piemērot saimniecībā, no kuras dzīvniekus nosūta.

(6) Lai vienkāršotu pāreju no Rumānijā pastāvošā režīma uz režīmu saskaņā ar Regulu (EK) Nr. 21/2004, ir lietderīgi noteikt pārejas pasākumus aitu un kazu identifikācijai šajā dalībvalstī.

(7) Lai nodrošinātu esošās identifikācijas sistēmas nepārtrauktu piemērošanu valsts apritei, šis lēmums jāpiemēro no 2007. gada 1. janvāra.

(8) Šajā lēmumā paredzētie pasākumi ir saskaņā ar Pārtikas aprites un dzīvnieku veselības pastāvīgās komitejas atzinumu,

IR PIEŅĒMUSI ŠO LĒMUMU.

1. pants

Dzīvnieku identifikācija Rumānijā

Aitu un kazu sugas dzīvniekus, kas tiek turēti saimniecībās Rumānijā (“dzīvnieki”), pirms to aizvešanas no dzimšanas saimniecības vai sešu mēnešu laikā no dzimšanas dienas atkarībā no tā, kurš datums ir agrāk, identificē vismaz ar vienu krotāliju, uz kuras ir individuāls katra dzīvnieka kods saskaņā ar valsts noteikumiem.

2. pants

Tādu dzīvnieku identifikācija, kas paredzēti Kopienas iekšējai tirdzniecībai vai eksportam uz trešām valstīm

Visus dzīvniekus, kas paredzēti Kopienas iekšējai tirdzniecībai vai eksportam uz trešām valstīm, identificē saskaņā ar Regulas (EK) Nr. 21/2004 attiecīgajiem noteikumiem papildus krotālijai, ko piemēro saskaņā ar šā lēmuma 1. pantu.

Atkāpjoties no Regulas (EK) Nr. 21/2004 4. panta 1. punkta, identifikācijas līdzekļus, kas minēti attiecīgajā noteikumā, drīkst piemērot izcelsmes saimniecībā, kā noteikts Padomes Direktīvas 91/68/EEK 2. panta b) daļas 8. punktā (2).

3. pants

Prasība iesniegt pavaddokumentu

Saskaņā ar Regulas (EK) Nr. 21/2004 6. panta 1. punktu pavaddokumentā, ko pievieno, katrreiz pārvietojot dzīvnieku valsts teritorijā no vienas atsevišķas saimniecības uz citu, iekļauj katra dzīvnieka individuālo kodu, kā paredzēts šā lēmuma 1. pantā.

4. pants

Piemērojamība

Šo lēmumu piemēro no 2007. gada 1. janvāra līdz 2007. gada 31. decembrim.

5. pants

Adresāts

Šis lēmums ir adresēts dalībvalstīm.

Briselē, 2007. gada 11. aprīlī Komisijas vārdā — Komisijas loceklis Markos KYPRIANOU

(1) OV L 5, 9.1.2004., 8. lpp. Regulā grozījumi izdarīti ar Regulu (EK) Nr. 1791/2006 (OV L 363, 20.12.2006., 1. lpp.).

(2) OV L 46, 19.2.1991., 19. lpp. Direktīvā jaunākie grozījumi izdarīti ar Direktīvu 2006/104/EK (OV L 363, 20.12.2006., 352. lpp.).